
Serdülőkorú lányok és fiúk reziliencia szintjének, életminőségének és a testmozgás gyakoriságának összehasonlítása

Bevezetés
A serdülő kor a testi, lelki és pszicho-szociális változások időszaka. A serdülők ebben az életkorban alakítják ki a különféle megbirkózási stratégiáikat, amelyek a későbbi életük stressz tűrését, viselkedését, életminőségét is meghatározza. Kutatásom célja a serdülőkorú lányok és fiúk életminőségének, reziliencia szintjének és a testmozgás gyakoriságának összehasonlítása volt.
Anyag és módszer
A kérdőíves felmérésben 3 város 1-1 középiskolájának 421 diákja vett részt 2014 tavaszán. A vizsgált személyek átlagéletkora 16,01 ±1,19 év, a lányok és fiúk aránya 53:47% volt. Az életminőséget a Pediatric Quality of Life Inventory 4.0 Általános Moduljával, a megküzdési képességet a Resilience Scale-15 kérdőívvel vizsgáltam, amit kiegészítettem a testmozgás gyakoriságát felmérő kérdéssel. A kapott adatok átlagban és szórásban kerültek bemutatásra. Az adatok elemzése t-próbával, Khí-négyzet próbával, F-próbával, valamint a Pearson-féle korrelációs együtthatóval történt az SPSS 22.0 statisztikai szoftver felhasználásával.
Eredmények
A serdülők átlagos reziliencia szintje 80,83 ±9,88. A lányok és fiúk között szignifikáns eltérés található (L: 80,58 ±10,21 vs. F: 83,26 ±9,34; p=0,005). A vizsgált pubertások átlagos életminősége 73,92 ±10,85. A nemek között szignifikáns eltérés tapasztalható (L: 70,59 ±10,62 vs. F: 77,67 ±9,85; p<0,001). A rendszeres fizikai mozgás között különbség figyelhető meg a serdülő lányok és fiúk között (χ2(df 1)=15,767; p<0,001). A rendszeres fizikai mozgás kedvező hatással van mind a reziliencia szintre (F(1,419)=14,683; p<0,001), mind az életminőségre (F(1,419)=14,786; p<0,001).
Következtetés
A serdülő lányok kedvezőtlenebb életminőség érzéssel és reziliencia szinttel rendelkeznek fiú kortársaiktól, amely a kevésbé rendszeres fizikai mozgásnak és feltételezhetően a nemek közötti biológiai különbségeknek az eredménye. A lányokra serdülőkorban nagyobb figyelmet kell fordítani a nevelőknek, pedagógusoknak, és határozottabban felhívni a figyelmet a rendszeres testmozgás előnyeire az életminőség javítása, valamint a nehézségek feletti megküzdési képesség fejlesztése érdekében.



